钦定古今图书集成/明伦汇编/官常典/第734卷 > 颜瑜 曹彦可
## 钦定古今图书集成/明伦汇编/官常典/第734卷 > 颜瑜 曹彦可

按《元史忠义传》：“瑜字德润，兖州曲阜人，兖国复圣公
五十七代孙也。以行谊，用举者为邹及阳曲两县教
谕。至正十八年，田丰起山东，瑜携家走郓城，道遇贼，
以刃来胁瑜曰：‘尔何人’？瑜曰：‘我东鲁书生也’。贼执瑜
曰：‘尔书生，吾不尔杀，可从我见主帅’。瑜骂曰：‘尔贼何
主帅耶’！贼怒，欲杀瑜，瑜无惧色。复使之写旗，瑜大诟”
曰：“尔大元百姓，天下乱，募尔为兵，而反为叛逆，我腕
可断，岂能为尔写旗从逆乎！”贼以枪刺瑜至死，骂不
绝口，其妻子皆为所害。又有曹彦可者，亳州人。会妖
寇起，里中多田野无赖子，目不知书者。既破亳，揭帛
于竿，皆群趋彦可家，劫之使写旗，彦可力辞，乃迫以
刀斧。彦可唾之曰：“我儒者，知有君父，宁死耳，岂为汝
写旗者耶？”贼怒，遂见害，年七十矣。其家素贫，又死于
乱，槁殡其尸。贼既定，有司具以事闻，中书为给赀以
葬，赐谥节愍